Investigazzjoni minnhom ikkonfermat żieda sinifikanti fl-importazzjonijiet tar-ross Indica mill-Kambodja u mill-Myanmar fl-Unjoni Ewropea li kkawżat ħsara ekonomika lill-produtturi Ewropej. Il-Kummissjoni Ewropea għalhekk illum iddeċidiet biex tintroduċi mill-ġdid dazji tal-importazzjoni li se jitnaqqsu b'mod stabbli fuq perjodu ta' tliet snin. Skont id-deċiżjoni tal-Kummissjoni li għandha tiġi ppubblikata fil-Ġurnal Uffiċjali t'għada, mit-18 ta' Jannar l-Unjoni Ewropea se terġa' ddaħħal id-dazju doganali normali fuq dan il-prodott ta' EUR 175 it-tunnellata fl-ewwel sena u se tnaqqsu progressivament għal EUR 150 it-tunnellata fit-tieni sena, u għal EUR 125 it-tunnellata fit-tielet sena. Waqt l-investigazzjoni mnedija f'Marzu 2018, il-Kummissjoni rriżultalha li l-importazzjonijiet ta' ross Indica miż-żewġ pajjiżi flimkien żdiedu b'89 % fl-aħħar ħames staġuni ta' tkabbir tar-ross. Fl-istess ħin, mill-investigazzjoni rriżulta li l-prezzijiet kienu sostanzjalment aktar baxxi minn dawk fis-suq tal-UE u fil-fatt naqsu matul l-istess perjodu. Din iż-żieda f'daqqa fl-importazzjonijiet bi prezzijiet baxxi ħolqot diffikultajiet serji għall-produtturi tar-ross tal-UE sal-punt li s-sehem mis-suq tagħhom fl-UE naqas b'mod sostanzjali minn 61 % għal 29 %. Il-Kambodja u l-Myanmar huma benefiċjarji tal-Iskema tal-kummerċ tal-UE Kollox Barra Armi (EBA), li unilateralment tagħti aċċess mingħajr dazju u mingħajr kwoti lill-pajjiżi l-anqas żviluppati tad-dinja (minbarra l-armi u l-munizzjon). Dan huwa pilastru wieħed tal-Iskema Ġeneralizzata ta' Preferenzi (SĠP) tal-UE, skema ta' tnaqqis tat-tariffi għall-pajjiżi li qed jiżviluppaw. L-azzjoni tal-lum qed tittieħed bl-użu tal-mekkaniżmu ta' salvagwardja tar-Regolament SĠP. Sfond It-talba inizjali għal salvagwardji kummerċjali fuq l-importazzjonijiet tar-ross ġiet mill-gvern Taljan fi Frar 2018 u ġiet appoġġjata mis-seba' Stati Membri l-oħra kollha li jkabbru r-ross (Spanja, Franza, il-Portugall, il-Greċja, l-Ungerija, ir-Rumanija u l-Bulgarija). Il-Kummissjoni fetħet investigazzjoni formali fis-16 ta' Marzu 2018. Il-miżuri se jkunu fis-seħħ għal tliet snin. Id-deċiżjoni se tiġi ppubblikata fil-Ġurnal Uffiċjali tal-UE fis-17 ta' Jannar u se tidħol fis-seħħ fil-jum ta' wara. Għal Aktar Informazzjoni Relazzjoni kummerċjali tal-UE mal-Kambodja Relazzjoni kummerċjali tal-UE mal-Myanmar Skema ta' preferenzi ġeneralizzata